Hrozba z temnoty

Hrozba z temnoty (v orig. Supernatural) je americký dramatický seriál zaoberajúci sa nadprirodzenými javmi. Domovskou stanicou seriálu je menšia americká káblová televízia CW, predtým známa ako WB. Vyrába ho Warner Bros. Television v spoločnosti Wonderland Sound and Vision. Supernatural je natáčaný vo Vancouveri, Britská Kolumbia, a svetlo sveta uzrel 13. septembra 2005. Pôvodne sa plánovalo natočenie iba troch sérií, ale potupne sa to rozšírilo až na piatu sériu. Momentálne sa natáča jeho pätnásta séria, ktorá bude mať svoju premiéru v januári 2016. Televízia CW tiež oznámila prípravu spin-off seriálu, ktorý by sa mal odohrávať v Chicagu s novými postavami lovcov a príšer.

Úvod 
Seriál je zameraný hlavne na dvoch bratov – Sama a Deana Winchestra, ktorí cestujú naprieč Amerikou v čiernej Chevrolet Impale 1967 a vyšetrujú najrôznejšie záhady či nevysvetliteľné udalosti, ktoré sú založené na pravdivých legendách z územia Spojených štátov. V seriáli tak máme možnosť vidieť dobre známe nadprirodzené bytosti ako sú upíri, vlkolaci, duchovia a démoni, ale aj Wendiga, Strigu, Ženu v bielom či Meniča.

Tvorcom seriálu je Eric Kripke, medzi ktorého predošlé projekty patrí napr. horor Boogyman. Keďže Hrozba z temnoty sa skladá z mnohých epizód, je pod každým dielom podpísaný iný režisér. Najčastejšie sa réžie ujal Kim Manners, ktorý predtým pracoval na televíznom trháku Akty X. Kim zomrel na rakovinu pľúc počas natáčania štvrtej série v roku 2009. Ďalším častým režisérom je Phil Sgriccia a práve jeho epizódy sa zvyčajne radia medzi tie najlepšie. Samotný Eric zatiaľ režíroval epizódy "What is and What should never be" a "Lucifer Rising". Sera Gamble, Ben Edlund a hlavne Robert Singer sú tiež producentmi a autormi mnohých epizód. Vedúcimi producentmi sú ešte Peter Johnson, McG a David Nutter.

Snahou tvorcov bolo priniesť niečo ako horor na každý týždeň, ale vďaka zmesi drámy, napätia a tajomna odľahčeného množstvom humoru sa počas sledovania jednotlivých epizód bojíte, smejete a plačete zároveň. Práve z tohto dôvodu je show prístupná širokej verejnosti, o čom svedčí aj veková rôznorodosť divákov. Jedným z najdôležitejších aspektov tejto show je súrodenecká láska aj nenávisť medzi bratmi. Sú pripravení zomrieť jeden pre druhého a to dodáva seriálu na dramatickosti. Vzájomné podpichovanie a vtipkovanie je tiež súčasťou ich každodenného žitia na cestách, alebo pri riešení mnohých nevysvetliteľných prípadov. Neodmysliteľnou súčasťou seriálu je aj hudba, ktorá sa perfektne hodí k štýlu života Sama a Deana. Výber hudby do jednotlivých epizód majú na starosti Christopher Lennertz a Jay Gruska. Z obrazovky preto zaznejú tóny starých rockových skupín ako AC/DC, Kansas, Boston, Def Leppard, Blue Öyster Cult a ďalší.

Obsadenie

Hlavné postavy 
Hlavnými postavami seriálu sú Sam a Dean Winchestrovci, ktorých stvárňujú Jared Padalecki a Jensen Ackles. Bratia putujú cez celú krajinu a lovia všetko nadprirodzené, čo im skríži cestu. Zachraňujú nevinných ľudí, riešia ťažké prípady, často balansujú medzi životom a smrťou a niekedy sú obeťami osudu, ktorý sa s nimi neraz zahráva a hádže im polená pod nohy.

Vedľajšie postavy 
Zatiaľ čo postavy Sama a Deana sú v každej epizóde, počas celého deja sa vyskytujú mnohé vedľajšie postavy. Niektoré z nich sa vracajú a ukazujú aj v iných sériach seriálu, kde sme sa s nimi prvýkrát zoznámili.

Hneď v úvodnej epizóde vystupuje postava otca oboch bratov, Johna Winchestra,ktorého stvárňuje Jeffrey Dean Morgan. Ich otec zmizne a ďalšiu zmienku o ňom nájdeme až v druhej polovici prvej série. Jeho mysteriózny návrat je aj v druhej sérii, ako duša, ktorá sa dostala na slobodu z pekla a pomohol tak svojim synom v boji proti ich dávnemu úhlavnému nepriateľovi. Matka Mary Winchester, ktorú zahrala Samantha Smith, bola na začiatku usmrtená v plameňoch a jej návrat je v podobe ducha, neskôr aj v podobe Samovej halucinácie.

Najhlavnejší démoni, s ktorými sa súrodenci zo začiatku príbehu série stretávajú sú Azazel, ktorého zahral najviac Fredric Lehne, a Meg Masters, v podaní Nicki Lynn Aycox. Pôvodne mal Frederic účinkovať iba v jednej epizóde, ale vďaka obľúbenosti divákov sa vrátil v záverečných epizódach druhej série. Postavu Azazela možno vidieť aj v štvrtej sérii, zahraná v jednej epzóde Christopher B. MacCabeom a Mitch Pileggiom. V záverečnej scéne tejto série sa tento žlto-oký démon ukáže ako posadnutý kňaz, ktorého stvárnil Rob LaBelle. Postava Meg má hneď dvojité účinkovanie. Ako démonka sa vyskytuje v druhej polovici prvej série a na záver uniká počas exorcizmu do neznáma. Ako ľudská bytosť, Meg zomiera hneď po vyhnaní démona z jej tela. Jej návrat je až v štvrtej sérii, kedy predstavuje rozzúrenú dušu, ktorá sa snaží zabiť mladých Winchestrovcov. V piatej sérii sa vráti démonická Meg v podaní Rachel Miner.

Fakt, že sú aj iní lovci ako Winchestrovci, je daný v podobe postavy Bobbyho Singera, ktorého stvárňuje Jim Beaver. Zoznámime sa s ním až v závere prvej série, kedy prichádza na pomoc Samovi a Deanovi pri hľadaní ich otca. Jeho výskyt je v každej sérii, najviac pomáha bratom pri riešení prípadov, keď si nevedia rady a je pre nich veľmi dôležitá osoba v ich živote. Počas druhej série spoznáme ďalšie dve lovkyne, matku Ellen Harvelle, ktorú zahrala Samantha Ferris, a dcéru Jo Harvelle, ktorú zahrala Alona Tal. Ich výskyt je počas série veľmi sporadický, Jo v jednej epizóde spolupracuje s bratmi na prípade, ale potom zmizne. Počas deja sa jej postava ukáže, keď ju nájde posadnutý Sam. Ellen sa objaví v záverečnej časti druhej série. Napriek vyhláseniam, že viac obe herečky nebudú v seriáli účinkovať, sa nakoniec objavili až v piatej sérii. Životnosť postavy Asha, ktorého stvárnil Chad Lindberg, bola krátka a jeho pôsobenie bolo iba v druhej sérii.

Pre tretiu sériu je typická postava Ruby, zo začiatku v podaní Katie Cassidy, démonická čarodejnica, ktorá bratom pomôže sfunkčniť Kolt. Často sa vyskytuje v epizódach a snaží sa pomôcť hlavne Samovi Winchestrovi. Nová postava je aj podobe krásnej britskej zlodejky Belly Talbot, ktorú zahrala Lauren Cohan. Viackrát znepríjemní Winchestrom život, jej pôsobenie je počas celej série, ku koncu však umiera. Démonka Ruby na záver zmizne z ľudského tela, ale vráti sa hneď v štvrtej sérii, stvárnená herečkou Genevieve Cortese. Vyskytuje sa len v niektorých epizódach a na záver tejto série zomiera v rukách oboch Winchestrovcov. Zmienka o démoke, ktorej by sa mali bratia obávať, je Lilith, ktorú si vo finálnej časti zahrala mladá Rachel Pattee. Veľký návrat tejto postavy je v štvrtej sérii, kedy sa stáva obávaným nepriateľom všetkých lovcov. Vyspelejšiu Lilith stvárnila Katherine Boecher.

Vsadením kresťanskej mytológie do deja sa zoznamujeme prvýkrát s postavami anjelov na začiatku štvrtej série a to v podobe Castiela, ktorého stvárňuje Misha Collins. Po jeho záhadnom zmiznutí ku koncu série sa Castiel objavuje hneď v piatej sérii. Vďaka obľúbenosti u divákov sa s postavou Castiela stretávame aj naďalej a od roku 2009 bol tento anjel zaradený medzi hlavné postavy. S príchodom anjelov sa počas deja zoznamujeme aj s inými nebeskými bytosťami. Sú nimi napríklad padlý anjel Anna Milton, ktorú zahrala Julie McNiven. Vystupovala v štvrtej sérii v niektorých epizódach, kde po jej odvedení inými anjelmi sa vráti až v piatej sérii. Postava anjela Uriela, ktorého stvárnil Robert Wisdom, sa objaví iba počas štvrtej série. Prítomnosť Castielovho nadriadeného, anjela Zachariaha v podaní Kurt Fuller je od štvrtej série, kedy párkrát riadne znepríjemní život obom bratom. Najobávanejší padlý anjel, Lucifer, ktorého stvárňuje Mark Pellegrino sa predstavil začiatkom piatej série.

Seriál sa zameriava najmä na bratov Winchestrovcov, ktorí sa často ocitnú v nebezpečenstve a veľakrát balansujú na hrane medzi životom a smrťou. Pre oživenie deja sa v jednotlivých sériách objavia postavy a bytosti, ktoré aj v danej sérii skončia alebo majú svoje pokračovanie do ďalšej série, kde môžu mať svoju podobu alebo predstavujú úplne novú postavu.

Dejové línie

Prvá séria 

Hlavná dejová línia prvej série sa sústredí na snahu Sama a Deana nájsť ich strateného otca Johna, ktorý sa zaslepene ženie za vrahom svojej milovanej manželky Mary. Počas pátrania sa pritom stretávajú s rôznymi nadprirodzenými bytosťami, ktoré zabíjajú nevinných ľudí. Úlohou bratov je zneškodniť tieto zlé stvorenia, a preto sa neraz pri výkone tohto „povolania“ ocitnú na pokraji života a smrti. Zatiaľ čo starší Dean berie tento fakt ako neodmysliteľnú súčasť svojej práce, pretože jej podstatou je zachraňovanie ľudských životov, jeho mladší brat Sam prahne len po pomste, a preto sa jeho jedinými záujmami stávajú vypátranie otca a zabitie démona, ktorý je zodpovedný, ako za smrť ich matky, tak i Samovej priateľky Jess. Vďaka tejto skutočnosti potom často dochádza k vzniku konfliktov medzi oboma bratmi, a atmosféra je preto pomerne napätá. Postupom deja môžeme sledovať, či si bratia uvedomia, či je v živote dôležitejšie pomsta alebo rodina.

Tieto rozpory ale nie sú zďaleka jedinou prekážkou, ktorú musia zdolať. V jednom z bratov sa totiž začali prebúdzať zvláštne schopnosti a opäť nastáva otázka, či sa im podarí v sebe nájsť dostatok síl a odhodlania, aby sa s danou situáciou vyrovnali. Keď konečne dôjde k stretnutiu s otcom, odhalené bude tiež tajomstvo Koltu, zbrani, ktorá ako jediná dokáže zabiť čokoľvek. Zdá sa teda, že všetko hrá do kariet troch lovcov, ale nakoniec si démoni pre bratov pripravia prekvapenie, ktoré končí ťažkým zranením Deana. Záver série je skutočne šokujúci a navnadí na tú ďalšiu.

Druhá séria 

Po neočakávanom závere prvej série sa ocitáme v nemocnici, kde Dean bojuje o život. Sam sa márne, ale zo všetkých síl, snaží vymyslieť spôsob, ako brata pred smrťou zachrániť. Nakoniec je to ale John, kto situáciu zdanlivo vyrieši – obetuje svoj život, zatiaľ čo starší syn bude naďalej žiť. Bratia tak svojho otca našli, aby ho definitívne a opäť stratili a neostáva im nič iné, než sa s realitou zmieriť. Každý to však robí svojím vlastným spôsobom, a teda ani v tejto sérii nebude núdza o konflikty a vyhrotené situácie. Už i tak neľahký život bratov ešte viac skomplikuje šokujúce tajomstvo týkajúce sa Sama, ktoré John tesne pred smrťou zveril Deanovi. Problémy sa však netýkajú iba hlavných hrdinov, ale i nových postáv. Zoznamujeme sa totiž s majiteľkami Roadhouse, s Ellen Harvell, dávnou priateľkou Johna, a s jej mladou a tvrdohlavou dcérou Jo, ale i s podivným géniusom Ashom, ktorý bratom nespočetnekrát pomôže.

Ako už bolo naznačené, druhá séria dejovo nadväzuje na predchádzajúcu sezónu, a preto sa hlavným cieľom bratov definitívne stáva zabitie žlto-okého démona, vraha Mary a Jess. Dej sa ďalej rozvíja a my sa dozvedáme, že onen démon má svoje vlastné a nemalé plány, s ktorými úzko súvisia Samove schopnosti. Pátranie po démonovi však nie je ani zďaleka jednoduché, a preto mladí Winchestrovci, naďalej zamestnaní prenasledovaním temných síl, využívajú pomoc rodinného priateľa Bobbyho, ktorý je tiež skúseným lovcom. Či sa im nakoniec podarí démona vyhľadať a zneškodniť ho, alebo nie, máme možnosť sledovať v skutku strhujúcom finále tejto série, kedy zistíme, čo je pre Deana tou najdôležitejšou prioritou. Sama zabijú a jeho starší brat neváha zapredať svoju dušu, aby ho vrátil späť medzi živých. Akým spôsobom sa obaja dokážu vysporiadať s tým, že Deanovi ostáva jediný rok života a či sa im podarí Samovho brata zachrániť, sa dozvieme v tretej sérii seriálu.

Tretia séria 

Od udalostí, ktorých sme boli svedkami vo finále druhej série, uplynul zhruba týždeň. Zdalo by sa, že po zabití žlto-okého démona bude vyriešená väčšina problémov, ale opak je pravda. Na svet totiž prenikli zo samotného pekla stovky démonov, ktorých navyše po smrti najväčšieho nepriateľa Winchestrovcov nemá kto viesť. Pre uzavretú komunitu lovcov, bojujúcich s nadprirodzenom, začalo obdobie vojny.

Bratia okrem stretnutí s týmito temnými silami musia tiež riešiť aj ďalšie závažné problémy, ako je napríklad Deanov rýchle sa krátiaci rok života. Čo celú situáciu ešte zhoršuje je fakt, že každý zo súrodencov k tejto skutočnosti pristupuje iným spôsobom. Dean sa snaží svoj posledný čas na zemi čo najviac užiť a nešetrí ľahkovážnym chovaním. Je so smrťou a odchodom do pekla akoby zmierený. Na rozdiel od neho sa Sam zúfalo snaží nájsť riešenie, ako zrušiť dohodu, ktorú brat uzavrel pre jeho záchranu. Je ochotný vyskúšať všetko možné i nemožné, aby toho docielil a uchránil tak Deana pred krutým osudom. Dokonca sa zapletie aj so záhadnou Ruby, ktorá mu síce ponúka pomoc, ale neradno sa s ňou zahrávať. Ďalším elementom je drzá zlodejka Bela, ktorá bratom v nijakom prípade neuľahčuje život. Práve ona ich často zavedie do nebezpečných situácií a kvôli nej sa rapídne znížia Deanove šance na záchranu.

Aby toho nebolo málo, na scéne sa objavuje možný nástupca žltookého démona, ktorým je zákerná Lilith, démonka prahnúca po Samovej smrti. Vzťah medzi  bratmi je mnohokrát vystavený ťažkej skúške a o dojemné, vtipné alebo i horkosladké momenty nie je v tejto sérii núdza. Keď si sami nevedia rady, opäť sa môžu spoľahnúť na pomoc od kamaráta Bobbyho. Budeme môcť nahliadnuť do jeho minulosti a rovnako s bratmi bude hľadať východisko z Deanovej vážnej situácie. Kontrakt je však v rukách až príliš silného súpera a i cez všetku vykonanú snahu vidí Sam v dych berúcom finále brata umierať.

Štvrtá séria 

Séria začína prebudením omámeného a zmäteného Deana v hrobe, ktorý bol zachránený z pekla anjelom Castielom na Boží rozkaz.
Zatiaľ čo bol Dean mŕtvy, Sam počas štyroch mesiacov naďalej s pomocou Ruby rozvíjal svoje schopnosti. Čoskoro sa odhaľuje, že Dean bol zachránený, aby zastavil Lilith v jej pláne zlomiť 66 pečatí, ktoré majú opäť oslobodiť Lucifera. Na konci série zabije Sam démonku Lilith v domnienke, že sa všetko skončí, ale jej smrť predstavuje prelomenie poslednej pečate. Od Zachariaha sa nakoniec dozvedáme, že aj anjeli chcú tiež prelomiť pečate, pretože ak Dean porazí Lucifera, môžu oznámiť raj na Zemi. Ukáže sa tiež, že Ruby so Samom od prvého stretnutia len manipulovala a Dean ju napokon z pomsty zabije. Po prelomení poslednej pečate sa brána otvorí a Lucifer je teraz voľný.

Piata séria 

Neuveriteľné sa stalo skutočným a to čo sa len povrávalo medzi lovcami, bola už krutá realita. Lucifer sa dostal na zem a jeho prvotným cieľom je nájsť si vhodnú nádobu, v ktorej by prežil. Je to len dočasné, dokým sa nepremiestni do svojej osudom danej ľudskej nádoby, ktorým sa má stať mladší Sam Winchester. Ani Dean však nevyšiel naprázdno, dozvedáme sa, že on je vyvolený stať sa ľudskou nádobou pre archanjela Michaela. Bratia sú postavení pred ťažkú voľbu, ktorú im neuľahčuje ani Zachariahova prítomnosť. Svet sa pomaly rúti do záhuby, o život prichádza čoraz viac nevinných ľudí, apokalypsa sa začína…

Šiesta séria 

Začiatok série je idylický: Dean žije svoj šťastný život s Lisou a Benom. Keď sa vráti jeho brat Sam, ktorý je studený a bez emócií ako kus kameňa, je Dean nútený opustiť svoj doterajší život a spolupracovať so svojim dedkom Samuelom Winchestrom. Ich snahou je chytenie alfa monštra Crowleyho. Bratia sa nemôžu spoliehať na vôbec nejakú pomoc od Castiela kvôli nepokojom v nebi proti archanjelovi Rafaelovi. Otázne je, či je vôbec možné veriť Samovi, keď sa potvrdia Deanove obavy o spolupráci jeho brata s démonmi. Zisťuje aj, že Samova duša sa stále nachádza v pekle a tak sa o pomoc obrátia na jedného z jazdcov apokalypsy – Smrť. Aby si už nikdy viac Sam nespomenul na peklo a všetky muky ktoré spôsoboval, vytvoria v jeho pamäti mentálny múr. Zvrat deja nastáva keď za všetkým čo sa okolo deje – návrat Sama, hon na monštrá Alfa a hľadanie očistca, nájdu Castiela. Pri pokuse zastaviť ho, Castiel vráti Samovi spomienky z pekla aby mohol pokračovať vo svojom pláne oslobodiť všetky duše z očistca a stať sa tak všemocným Bohom.  Do toho všetkého je zapojený Crowley alias nový kráľ pekla, ktorý hľadá očistec a dedko Deana a Sama mu v tom ochotne pomáha, mysliac si, že dostane späť svoju dcéru Marry.

Siedma séria 

Castiel, samo vyhlásený Boh, z očistca do seba absorbuje všetky duše a chce potrestať všetkých previnilcov na svete. Veľmi rýchlo ale zistí, že do seba absorboval aj Leviatanov, bytosti, ktoré sa snažia za každú cenu vyslobodiť. Sam a Dean sa snažia duše vrátiť do očistca ale zlyhajú pri Leviatanoch. Tí zabili Castiela ešte predtým, ako zmizol a dokážu obývať telá mnohých ľudí na svete. Bratia zistia, čo je ich slabosť a čo ich dokáže zabiť, ale najviac odolným Leviatanom je Dick Roman. Po Bobbyho smrti, ktorého zabije Roman, sa Dean stane posadnutým zabiť všetkých Leviatanov a tak sa dozvie o ich zariadení na vyliečení rakoviny. Toto zariadenie je súčasťou plánu ako premeniť ľudstvo v čistý zdroj potravy pre Leviatanov. Vo veľkom boji proti Romanovi sa Dean a Castiel dostávajú do očistca, zatiaľ čo Sam ostáva sám nažive proti Crowleymu. Ten sa snaží využiť zmätok a dostať sa k moci, aby mohol vládnuť svetu.

Ôsma séria 

Rok potom, ako bol Dean v očistci sa vráti znova na Zem, ale bez Castiela, ktorý dobrovoľne ostal v očistci kvôli pokániu. Dean zistí, že v sebe preniesol dušu upíra menom Benny. Bratia sa stretnú a Dean zistí, že Sam sa nevenoval lovu a mal vzťah s veterinárkou menom Amélia. Medzitým  Crowley objaví ďalší kúsok skladačky zo slova Božieho, tabuľku, ktorá obsahuje mocné kúzlo otvorenie brán pekla a vypustenia všetkých bytostí na Zem. Toto kúzlo sa však dá použiť aj na presný opak, navždy uzamkne hrozných démonov v pekle. Vďaka vyššej pomoci anjelov a hlavne anjela  Naomi sa Castiel dostane von z očistca, ale nie je to len tak zadarmo. V ôsmej sérii prebieha paralelne príbeh Sama a jeho vzťahu k Amélii, čas Deana a Castiela ktorý strávili v očistci a aj Bennyho príbeh.

Epizódy 
Podrobnejšie informácie nájdete na stránke Zoznam častí seriálu Hrozba z temnoty

Prvky zo seriálu 
Zatiaľ čo sa miesta a dejová línia menia každým dielom, existuje aj zopár vecí, ktoré sa vyskytujú pravidelne.

Impala 
Medzi poznávacie znamenia seriálu Supernatural bezpochyby patrí čierne nalakovaný veterán Chevrolet Impala ´67. Auto, všeobecne známe iba ako Impala, ktoré sa vyznačuje špecifickým tvarom karosérie, slúži bratom Winchestrovým ako spoľahlivý dopravný prostriedok, v ktorom cestujú naprieč celými Spojenými štátmi. Pýši sa osemvalcovým motorom a štvordverovou kostrou s koženými sedadlami, má zabudované rádio a kazetový prehrávač, z ktorého sa za jazdy veľmi často ozýva klasický rock patriaci do Deanovej hudebnej zbierky. V kufri má zabudovaný tajný priestor, ktorý ukrýva najrôznejšie druhy zbraní a predmetov, ktoré bratia využívajú v boji proti zlu.

Prvýkrát sa Impala objavuje už v pilotnej časti seriálu a už od počiatku je jeho neodmysliteľnou súčasťou. Pôvodným majiteľom vozidla bol John Winchester, ktorý ho daroval staršiemu synovi niekedy pred svojim zmiznutím v Jerichu. Dean na Impalu nedá dopustiť a často o nej hovorí ako o skutočnej živej osobe, preto niet divu, že ju chráni skoro rovnakou mierou ako svoju rodinu. Navyše predstavuje jeho najcennejší majetok. Na konci 1. série bola Impala skoro zničená, keď do nej v plnej rýchlosti narazil nákladný voz, ale v epizóde "Bloodlust" ju môžeme vďaka Deanovi vidieť kompletne opravenú a v celej svojej kráse. 
Impala sa medzi fanúšikmi seriálu teší značnej obľube a je dôverne prezývaná "Metallicar". (Názov vznikol spojením dvoch slov – Metallica, čo odkazuje na slávnu hudobnú skupinu a Deanov hudobný vkus, a car, anglicky auto. Teda niečo ako "auto prehrávajúce Metallicu")

Kolt 
Kolt bol spolu s trinástimi originálnymi nábojmi vyrobený v roku 1835 pre lovca Samuelom Coltom. Legenda vraví, že táto zbraň je schopná zabiť čokoľvek, vrátane nadprirodzených bytostí, ktoré sú imúnne voči ostatným zbraniam. Taktiež slúži ako kľúč na otvorenie Diablovej brány. Šesť nábojov už bolo použitých predtým, ako skončila v rukách lovca Daniela Elkinsa. Zatiaľ čo bratia vyšetrujú jeho záhadnú smrť, stretnú sa so skupinou upírov, ktorá tento Kolt od Elkinsa vzala. Neskôr ho vymenili s Johnom Winchesterom za rukojemníčku, ale v epizóde "In My Time of Dying", sa John rozhodol predať Kolt Azazelovi, aby tak zachránil Deanovi život po takmer smrteľne ťažkej havárii. Na konci druhej série je posledný náboj použitý na zabitie Azazela a zbraň sa zdá byť už zbytočná. Bobby sa ho snaží opraviť, ale bezúspešne, dokým sa neobjaví Ruby, ktorá mu pomôže aj vo výrobe nových nábojov. V epizóde "Bedtime Stories" zabije Sam s funkčným Koltom Crossroad démonku. V závere túto zbraň ukradne Bela a v snahe o záchranu svojho života chce Kolt odovzdať Lilith.

Ide o Colt Patterson, prvý revolver, ktorý Samuel Colt vyrobil a začal produkovať asi tak v rokoch 1836 – 1847. Na Kolte v seriáli sa nachádza latinský nápis – non timebo mala – v preklade I’ll fear no evil (Nebojím sa žiadneho zla).

Bobbyho vrakovisko 
Vlastníkom a prevádzkovateľom tohoto vrakoviska, s ktorým sa po prvýkrát stretávame v epizóde "Devil´s Trap" a kde svojho času prebývala aj Impala, je Bobby Singer. Toto miesto istú dobu, kedy boli prenasledovaní démonkou Meg, slúžilo mladým Winchestrovcom ako útočište.

Od epizódy "Born under a bad sign" býva Bobby v Lawrence Country, v Južnej Dakote. Z epizódy "Dream a little dream of me" je nám poskytnutý pohľad do Bobbyho pôvodného domu a vyjde najavo, že keď ešte nebol lovcom, vyzeral exteriér aj interiér domu omnoho útulnejšie a veselšie. Miesto, ktoré bolo prestavané na vrakovisko, bolo pôvodne pole. Takto všetko vyzeralo do doby, dokým Bobbyho manželka tragicky nezomrela. Od tej chvíle prestal vdovec dbať o domácnosť a zaplnil dom obrovským množstvom najrôznejších pascí a kníh o okultizme. Dokonca sa rozhodol predať veľkú časť svojho pozemku a na malom kúsku pôdy, ktorý si ponechal, si zriadil vrakovisko a stal sa lovcom.

V štvrtej sérii, epizóde "Are you there God? It´s me, Dean Winchester", sa spolu s bratmi dozvedáme, že sa v Bobbyho novom dome nachádza špeciálny antidémonský kryt. Steny krytu sú zo železa a pokryté soľou, na podlahe aj na strope je nakreslených veľké množstvo diablových pascí. Miestnosť je kompletne neprístupná nie len démonom, ale tiež duchom a mnoho ďalším nadprirodzeným bytostiam. Tento úkryt používajú Bobby a Winchestrovci vo chvíľach, kedy potrebujú v pokoji premýšľať a plánovať, pretože absolútna ochrana pred démonmi je v takýchto prípadoch neoceniteľná.

Roadhouse 
Po prvýkrát je nám tento motorest predstavený v epizóde "Everybody loves a clown" a jeho majiteľkou je Ellen Harvelle. Ellen má dcéru Jo, ktorá tu pracuje ako barmanka. To, že je motorest vyhľadávaný prevažne lovcami nie je náhoda, lebo samotná rodina Harvellových má loveckú minulosť a mnoho skúseností s démonm a inými nadprirodzenými silami. Ellenin manžel William Anthony Harvelle bol veľmi dobrým priateľom Johna Winchestra. Neskôr sa ukáže, že ten, kto nesie zodpovednosť za smrť Williama, je práve John. Túto skutočnosť Ellen veľmi ťažko znáša. Medzi stálych obyvateľov motorestu sa neradí iba Ellen so svojou dcérou, ale tiež Ash, podivín a génius v jednej osobe.

V závere druhej série, v epizóde All hell breaks loose, Part 1, sa k motorestu, po naliehavom rozhovore s Ashom, vydáva Dean spolu s Bobbym, ale keď dorazia na miesto, čaká ich miesto motorestu iba jeho zhorené trosky. Za skazou motorestu nestojí nikdo iný, než samotný Azazel, presnejšie jeho prívrženci. V nadväzujúcej epizóde All hell breaks loose, Part 2 vychádza najavo, že Ellen útok na Roadhouse prežila, nakoľko v tej dobe bola v meste na nákupoch. Ostatní lovci vrátane Asha však také šťastie nemali a uhoreli.

Produkty 
S narastajúcou popularitou vznikajú zaujímavé knihy, časopisy a rôzne druhy tovaru inšpirovaného seriálom, ktoré potešia nejedného fanúšika.

Zaujímavosti 
Deanove telefónne číslo na mobil bolo istý čas funkčné a tak si niektorí fanúšikovia mohli vypočuť odkaz nahratý Jensenom Acklesom, ktorý znel: Tu Dean Winchester, pokiaľ je to naliehavé, zanechajte odkaz, pokiaľ voláte kvôli 11-2-83, pošli svoje súradnice. V epizóde Hell House stránka, na ktorej sa Sam dozvedel o "pekelnom dome" je www.hellhoundslair.com. Táto stránka skutočne existuje a bola vytvorená producentmi seriálu. Fanúšikovia na stránke uverejňujú svoje vlastné strašidelné príbehy a fotografie, ale pod podmienkou, že si nebudú nárokovať na odmenu ak sa niektorými príbehmi budú inšpirovať producenti seriálu. 
Epizóda Dead In The Water bola natočená pri Bontzenovom jazere, ktoré leží len pár minút od domu Nicholasa Knighta, autora knihy Supernatural: The Official Companion Season 1.

Tovar 
Seriál má k dispozícii obrovské množstvo tovaru ako napríklad kalendáre, tričká, hrnčeky, náramky, retiazky, dočasné tetovania a plagáty. Stránka www.cinequest.com vypustila do obehu ručne maľované zmenšené busty hlavných hrdinov seriálu a aj niektorých bytostí. Spoločnosť Inkworks vydala špeciálne výmenné kartičky so supernatural tématikou a tiež podpisové karty hercov aj s autogramami. V roku 2010 spoločnosť Watertower Music vydala album Supernatural: Original Television Soundtrack, ktorý obsahuje 18 originálnych skladieb od prvej do piatej série a zložili ich skladatelia Christopher Lennertz a Jay Gurska.
Informácie o mytológii a výrobe seriálu boli vydané ako sprievodné príručky do šiestej sére, ktoré napísal Nicholas Knight a publikovala ich spoločnosť Books Titan. Ďalšie publikácie, ktoré sú späté so seriálom sú elektronické knihy, sprievodcovia, ktoré obsahujú príklady, obrázky a detailné opisy nadprirodzených bytostí s ktorými sa Winchestrovci na svojej ceste stretli. V roku 2007 vyšiel oficiálny Supernatural magazín, od spoločnosti Titan Magazines, ktorý obsahoval veľké množstvo informácii o natáčaní nadchádzajúcich epizód a exkluzívne rozhovory s hercami.

Komiks a Anime  
Seriál bol transformovaný do kreslenej podoby a dosiaľ vyšli štyri čísla, ktoré obsahujú šesť častí príbehu publikované spoločnosťou Wildstorm pod záštitou DC Comics. V prvom čísle s názvom Supernatural: Origins nahliadneme do životov Johna, Sama a Deana Winchestra po osudnej noci, kedy zomrela Mary Winchester. John sa snaží zistiť, aké monštrum mu zabilo manželku a matku jeho detí a vydáva sa tak po temnej ceste vedúcej čoraz hlbšie do nadprirodzeného sveta. Začína sa jeho mučivá púť lovca začiatočníka spolu s jeho dvoma synmi aby sa konečne dozvedel bolestivú pravdu. Druhé číslo Supernatural: Rising Son ukazuje ako bratia začínajú spoznávať nadprirodzený svet spoločne s Johnom a ako sa Dean snaží ísť v otcových šľapajach. John nevládze uniesť všetko to bremeno na svojich pleciach a tak sa rozhodne zaučiť svojho staršieho syna do tajomstva lovu, ale to najväčšie tajomstvo si necháva pre seba. V treťom čísle Supernatural: Beginning´s End sme svedkami rastúcej hádky medzi Samom a Johnom, ktorá rozhodla o tom, že mladší syn nakoniec odišiel na univerzitu s túžbou po normálnom živote. Dean naďalej ostáva so svojim otcom a snaží sa mu pomôcť v jeho pláne. Štvrté číslo Supernatural: Caledonia nás oboznamuje so Samovou cestou na Stanford, na ktorej spomína na krásnu Emmou s ktorou zažíva svoj prvý normálny vzťah. Nevyhne sa však halucináciám ktoré ho začínajú trápiť a ani nadprirodzeným bytostiam ktoré ho obklopovali.

Knihy 
Publikované knihy inšpirované seriálom, ktoré je možné zakúpiť aj na Slovensku v anglickom jazyku.

Hrozba z temnoty medzinárodne

Externé odkazy 
 
 Supernatural na IMDb 
 Oficiálna stránka seriálu Supernatural 
 Supernatural na CW 
 Slovenská fansite seriálu Supernatural

 
Televízne seriály USA
Hororové televízne seriály
Televízne seriály z roku 2005
Televízne seriály The CW